Kord Pirital sõbraga jooksutrenni tehes sattusid nad võisteldes hoogu ega märganud midagi enne, kui olid ümbritsetud tigedatest ning paljastest naistest. "Kas te pimeloomad ei näe või, et siin on naiste ala!" Noh, mis muud kui anna jumal jalgu. Paarsada meetrit eemal märkasidki sõbrad silti. Meremaa mäletab, et alasti naisi oli palju, rohkem kui praegu ehk keegi oskab ettegi kujutada. Siis tekkiski Meremaal idee oma nudistlikke  plaane sealsamas Pirital realiseerida - mehed juurde ja olekski kõik mis tarvis. Seiklused algasidki 1962. aasta kevadel. Naiste ala oli tihedalt ümbritsetud igat sorti passijaist ja piilujaist. Siis kuulis ka Meremaa, et mingit ametlikku naisteranda enam ei tunnistatudki - kõik sildid olid naiste endi poolt pandud. Juba tol ajal käis alastikultuuri pooldajail äge võitlus miilitsaga.